SOCAR, Perkhidmatan penghantaran e-dagang jalin kerjasama
KUALA LUMPUR: Aplikasi perkongsian kereta SOCAR Malaysia telah
menjalin kerjasama dengan beberapa syarikat penyedia perkhidmatan penghantaran
e-dagang bagi memperkasa dan mempertingkat usaha penjanaan pendapatan ketika
tempoh ketidaktentuan ekonomi. Penyedia khidmat penghantaran yang terbabit adalah seperti MrSpeedy,
Lalamove dan Pickupp. Ketua Pegawai Eksekutif SOCAR, Leon Foong berkata, syarikat itu tidak hanya
menyasarkan untuk muncul sebagai pengupaya pengangkutan tetapi berhasrat untuk
turut memacu pertumbuhan ekonomi dan perniagaan serta sentiasa mengenal pasti
rakan niaga sewajarnya. “SOCAR mempunyai pelbagai pilihan kenderaan, kadar kompetitif, lokasi
pengambilan yang selesa serta peruntukan bahan api dan perbatuan yang memadai
bagi membolehkan kami menyokong perniagaan mengekalkan pertumbuhan selain
mengurangkan keperluan aliran tunai harian. “Malah, mengikut pilihan masing-masing, perniagaan terbabit dapat memilih
lebih daripada 2,000 kereta di sejumlah 1,000 lokasi di Selangor, Kuala Lumpur,
Pulau Pinang, Johor dan Ipoh,” katanya dalam satu kenyataan. Syarikat itu baru-baru ini menjalin kerjasama dengan Teleport – syarikat
logistik AirAsia bagi mengembangkan kedudukan bersama di peringkat serantau
dengan menyediakan penyelesaian mudah alih untuk penghantaran barangan termasuk
makanan segar, barangan keperluan, bungkusan e-dagang dan bantuan perubatan. “Mereka yang berhasrat menjadi ejen penghantaran tetapi tiada kenderaan boleh memanfaatkan tawaran istimewa SOCAR membabitkan Perodua Axia, Perodua Bezza, Perodua Myvi, Proton Iriz dan Kia Picanto menerusi kerjasama dengan Teleport di Lembah Klang, Pulau Pinang dan Johor,” katanya.- Bernama 
See author's posts
